
Подготовката 

за президентските избори в България 2006 г.

Тази година предстои най-важното сражение за оцеляването на партии и политически лидери на финала на прехода към демокрация – президентските избори. Последните години родиха силни мажоритарни алтернативи на досегашната партийна система. Симеон Сакс-Кобург-Готски, Бойко Борисов и Волен Сидеров се появиха като реплики на разпадащия се стар партиен модел с две големи партии вляво и вдясно. Левицата в лицето на БСП засега се задържа в реални граници, но вътрешният конфликт между крайно леви и социал-демократи ще се засили с края на мандата на правителството. На предстоящите избори най-сериозни конкуренти на сегашния държавен глава Георги Първанов се очертават партиите от българската десница, но само ако се обединят зад общ кандидат. Целта на десницата е изместване от балотажа на евентуална популистка кандидатура в лицето на Волен Сидеров. Оставането извън финалния балотаж ще бъде истинска смърт за десните. Те си дават сметка, че без успешно представяне на президентските избори ще загубят шансове и за следващите парламентарни избори, защото няма да бъдат приети от избирателя за сериозна алтернатива.

В центъра на политическата битка за президент на България стои безспорният фаворит Георги Първанов. Той е едновременно мишена за останалита кандидати и техен най-опасен противник. Днес бившият лидер на БСП е най-колосалната политическа личност от залеза на прехода. С успехите си той стана символ на политическата класа от българския преход. С фигурата си на мащабен политик Георги Първанов прави изборите за президент решаващ финал на цял етап от новата история на България. Като лидер на БСП президентът направи най-много за реформирането й до сегашния й вид, включително като прокара линията за НАТО – разделителна по отношение на умерената и крайната левица. 

Шансовете на Георги Първанов са големи, но не са гарантирани. Но за да се стигне до изненади, е необходимо срещу него да се изправи убедителна кандидатура.  Тя би могла да дойде както от дясно, така и от сравнително младия националистически спектър. Ако националистите в момента предпочитат да се въздържат, то за десните сили президентската 

кампания е свързана с каузата за обединение. Националният съвет на  СДС взе решение да се водят разговори с всички опозиционни демократични сили за издигане на обща дясна кандидатура за президент.  Всички  партии и коалиции, които принадлежат към опозиционно-демократичното пространство в България, трябва да намерят общ кандидат. Той трябва задължително да е с чисто минало. Лидерите на СДС и ДСБ Петър Стоянов и Иван Костов заговориха за нуждата от обща кандидатура. Проведоха се и първите неангажиращи преговори.

СДС бърза да подхвърля имена на известни личности като възможни кандидати за президент, а хората – научили за това от пресата, да опровергават. Такъв е случаят с проф. Боян Биолчев, чието име се завъртя като възможна дясна кандидатура, но с него никой предварително не беше разговарял. ДСБ очевидно ще опита да издигне собствена кандидатура – евентуално тази на Екатерина Михайлова, и да я предложи на десницата по начина, по който беше предложена кметската кандидатура на Светослав Гаврийски миналата година, без обаче да получи широка подкрепа. И двата подхода могат само да задълбочат войната вдясно, но не и да доведат до спечелване на битка.

Българската десница е изправена пред непреодолим парадокс. Ако тя си постави като водеща цел политическото обединение, рискува да загуби изборите, тъй като обединението е възможно единствено около неутрална и не толкова харизматична личност. Кандидатът за държавен глава трябва да бъде компромисна фигура, зад която да застанат абсолютно всички десни политически сили.  А ако десните решат да издигнат ярък кандидат, той неизбежно ще предизвика конфликт, тъй като няма как да не олицетворява някоя от партиите и практикуваната от нея политика.

Единственият шанс да се мисли за реален успех на десните преминава през по-сложния десно-центристки диалог, което засяга и възможността за разбиване на управляващата коалиция, защото има вероятност НДСВ да подкрепи президентска кандидатура от друга партия. Със сигурност БСП ще подкрепи Георги Първанов за втори мандат. Тогава най-лесно е НДСВ да предпочете да запази коалицията си за четири години. Другият вариант е НДСВ да се представи със самостоятелен кандидат, но това би било неуместен риск, защото партията е във властта и има какво да губи. Жълтите продължават да увъртат отговора на въпроса дали биха подкрепили Георги Първанов за втори мандат. Въпреки  настойчивите  подканяния  от  страна  на

социалистите, представителите на ръководството на НДСВ още нямат единно мнение по въпроса за изборите тази година и не казват нищо конкретно.

Сериозни шансове за добро представяне би имал и един националистически кандидат. В  “Атака”  напипаха една сериозна слабост на политическата система, а именно нейната отдалеченост от обикновените хора. Това дава на  “Атака”  потенциал да получат около 30 на сто от гласовете, което е сигурна заявка за влизане в балотаж.

Със сигурност Волен Сидеров и Бойко Борисов ще имат различни цели през 2006 г. За лидера на “Атака” участието на балотаж ще бъде огромен трамплин в бъдеще, докато кметът на София постигна своята първа голяма победа и е длъжен да играе на сигурно. Волен Сидеров сам се нарочи за алтернатива на Георги Първанов и ДПС, но коментира, че на партията й е нужно още време, за да осмисли точния подход.

Президентските избори са насрочени за края на октомври 2006 г. Новият президент встъпва в длъжност на 21 януари 2007 г. Ще има период, в който ще се знае кой е той. Ако президентът е същия, той просто ще продължи мандата си. Настоящият президент на България Георги Първанов доказа през мандата си, че може да бъде кандидат на по-широк от управляващата коалиция кръг, защото показа, че може да бъде президент, отстояващ националните интереси без да се съобразява с партийния си произход. Изненади на президентските избори са възможни и те са свързани с това, че може би за първи път в България ще има президент, който ще повтори мандата си.

